Hawainiya ɗaya ce daga cikin halittun da Allah ya halitta a doron ƙasa na dabbobi. Kuma babu shakka akwai abin al'ajabi game da yadda hawainiya take haihuwar ƴaƴanta, da kuma hanyar da ƴaƴan nata suke zuwa duniya. Kuma ko shakka babu akwai darasi da dan Adam ya kamata ya ɗauka daga tsarin haihuwar hawainiya. Da farko dai, idan hawainiya ta ɗauki ciki, to namijin ne zai je ya haƙa rami, ita kuma matar sai ta zo namijin ya binne ta a ramin da ranta. Wani lokaci takan shiga salin alin, wani lokaci kuma sai sun yi kokawa da namijin ya galabaitar da ita, sannan ya tura ta cikin ramin ya binne ta. A haka za ta mutu ta ruɓe, ƴaƴan cikin nata su ƙyanƙyashe sannan su fito duniya. Kuma ko da ruwan gatari ko wani ƙarfe mai faɗi aka sa a kan kabarin nata, idan dai lokacin fitowar ƴaƴan ya yi, haka za su huda wannan ruwan gatarin ko ƙarfen su fito. Kuma tun da Allah ya halicci hawainiya haka take haihuwa bata taɓa fasawa ba.